
AUTIO-AATE


Antte Akkimus heräsi hytisten kylmyydestä. Tuuli tohahteli kämpän nurkissa. Kamiinan tuli oli sammunut jo aamuyöstä, eikä Antte ollut vaivautunut lisäämään klapeja hiipuvaan hiillokseen. Hän nousi istumaan lavitsalla ja työnsi peittona olleen lammasnahkaraanun syrjemmälle. Lattia tuntui kylmältä, vaikka jaloissa oli paksut villasukat. Vielä illalla oli ollut tyyni pakkaskeli mutta yöllä oli virinnyt pystyvä tuulenvinkka.


Mitähän mahtoi kello olla tähän aikaan vuorokaudesta? Kämppä oli vielä pimeä. Antte haparoi käsituntumalla tikkuaskin pöydältä. Yön jäljiltä kohmeiset sormet saivat kuin saivatkin kaivettua tikun askista. Niin leimahti tikkuun tuli ja tartutti sen kynttilänpäähän. Nakkasi sitten sammuksiin puhaltamansa tikun lattialle. Kynttilänloisteessa näki jo paljon paremmin. Keskellä pöytää oli öljylamppu, myrskylyhty. Antte nosti lampun suojalasia ylös ja tarjosi tulta kynttilällä lampun sydämeen. Hämärä, lämmin valo, lisääntyi kämpässä.


Sitten mies hartioitaan hytisyttäen aukaisi kamiinan luukun ja nakkeli uunin nälkäiseen kitaan koivuklapeja. Klapien väleihin hän laittoi pari tuohenkäppyrää ja sytytti ne kynttilällä. Vielä vetoluukkua hiukan isommalle ja jo tohisi tuli kamiinassa.


Kämpän ainoa pöytä, pyöreä sellainen, oli asetettu seinustalle, ikkunan kohdalle. Pöydän ympärillä oli kaksi sopivan korkuiseksi sahattua honkapölkkyä, jotka toimittivat tuolien virkaa. Antte laski takamuksensa toisen pölkyn nokkaan ja yritti tiirailla ikkunasta aamun hämäryyteen. Ikkunaan oli kasvanut yön aikana kauniita jääkukkia, jotka osaltaan peittivät näkyvyyttä. Hetken Antte empi pyyhkisikö jääkukat kämmensyrjällään pois, vai antaisiko niiden sulata kämpän lämmetessä.


– Noh, tulleehan niitä uusia, hän hymähti ja pyyhkäisi ikkunaa moneen kertaan.


Ulkona vallitseva hämäryys ja kämpän öljylampun tuottaman valon välinen kontrastiero tekivät sen, ettei ulkoa erottunut muuta, kuin kämppää ympäröivä korkea lumikinos.


– Kyllä se on lähettävä kartanole ilimaa haistelemmaan ja nurkan takanaki häätyy käyä.


Antte alkoi kiskoa kippurakärkisiä lapikkaita jalkoihinsa. Sitten vielä sarkapusero päälle ja karvareuhka pään katoksi ja ulos. Vaan eipä meinannutkaan kämpän ovi häntä ulos päästää. Oli jäätyä jämähtänyt karmeihinsa ja kun ne suostuivat ovilehden vapauttamaan, niin vielä tuntui joku hanttiin pistävän.


– Katohan pirua! Niin on tuiskuttanu, ettei meinaa läpi aueta... Perkelettäkö piättelet!


Antte työnsi koko kroppansa voimalla. Pönkkä petti ja ovi aukesi sen verran, että Antte sai keinoteltua itsensä ulos. Lopultakaan ei uutta lunta ollut satanut määrällisesti kovin paljoa, ehkä kymmenkunta senttiä mutta pohjoistuuli oli vitiä sen verran liikutellut, että kaikki kulkupolut olivat peittyneet.


– Se on tuo pohojostuuli semmonen piru tällä kohtaa, että se kinostaa tuohon kuistile kaikki lähitienoon lumet minun kiusaksi. Pitäskhän minun ens suvena kääntää mökhin meno tuone etelän puolele... Olokhon, perkele. Mie viitti rueta niin isotöishen homhan.


Antte kahlasi halkovajan taakse ja tyhjensi yön aikana kertyneen vesilastinsa. Siinä samalla hän päätä kallistellen katseli taivaalle ja totesi tuiskun olevan tältä erää ohi. Idän suunnalla alkoi jo kajastaa ja vanha taivas näkyi jo laajasti.


Se oli hyvä, sillä tälle päivälle hän oli suunnitellut lähtevänsä papinkylään kauppareissulle. Eipä silti, voisi sinne muulloinkin mennä. Hänellä oli aikaa, päivä toisensa perään. Mutta näin hän oli päättänyt. Jos tulisi poutapäivä, kuten nyt näyttää, hän lähtisi ahkiota kiskoen kohti kirkonkylää. Matkaa kertyisi useita peninkulmia, niin paljon, että olisi jo pimeä, kun hän perille ennättäisi. Siitäkin huolimatta, että päivä oli jatkunut talvipäivän seisauksesta tuntikaupalla.


Ei siis ollut aihetta lusmuiluun. Ensiksi murua rinnan alle, että jaksoi hiihtää pitkän päivän. Evästä piti tietysti varata reppuun, kuivia eväitä, kalaa suolattuna ja savustettuna, kuivalihaa unohtamatta. Kahvit hän keittelisi välillä, useammatkin. Tämä mies oli sen luokan sissi, että pärjäsi kairassa ja selkosessa paremmin, kuin tavallinen tallaaja.


Antte Akkimus oli jo vuosia sitten huomannut, että kiireyhteiskunta ei ollut häntä varten. Oli liikaa ihmisiä, liikaa sääntöjä ja pykäliä, liikaa kaikkea. Niinpä hän kerran otti ja lähti, jätti kaiken taakseen ja vaelsi kairaan. Oikeastaan hän oli jo pitempään valmistellut lopullista lähtöä. Kaikki oli alkanut siitä, kun hän oli pitkällä eräreissullaan osunut autiotuvalle, jota ei ollut minkään valtakunnan kartoissa. Kämppä oli vanha mutta säilynyt hyvässä kunnossa, kiitos erinomaisesti tehdystä katosta.


Antte oli tuolloin asunut kämpällä päiväkausia huomatakseen, ettei muitakaan asujia ilmaantunut. Myöhemmin hän otti kämpän asemapaikakseen ja teki sieltä pitkiä eräretkiä laajalle alueelle. Kirkolla ollessaan hän ei hiiskunut kenellekään sanaakaan löytämästään piilopirtistä. Sellaiseksi se kai oli aikoinaan rakennettukin. Liekö joku paennut kairaan vainolaista, ryssää, nimismiestä, ties ketä ja löydettyään sopivan suojaisan paikan, rakentanut pienen, maastoon hyvin kätkeytyvän kämpän, jossa voi turvallisesti tulistella.


Huomattuaan, ettei kämpällä kukaan muu käy, Antte otti sen omakseen. Pikkuhiljaa hän kuljetti sinne kaikenlaisia tarvekaluja ynnä muuta asumiseen tarvittavaa. Kämppäkartanoon kuului vielä pieni puuvaja ja totta kai sauna. Se näytti rakennuksista vanhimmalta ja antoi osviittaa siihen, että kyllä rakentajan on täytynyt olla kantasuomalainen. Saunaa ja puuvajaakin oli Antte joutunut korjailemaan. Asuntokämppään hän oli tehnyt vain pientä hienosäätöä.


Kämpän alkuperäinen rakentaja oli osannut katsoa tuvalleen oivallisen paikan. Se oli tehty synkkiä mahtikuusia kasvavalle harjanteelle. Niin no, ainakin nyt siinä sellaisia kasvoi. Varmaankin puut ovat olleet rakentamisen aikaan paljonkin pienempiä mutta tiheä kuusitaimikko on silloinkin kätkenyt rakennukset uteliailta. Harjanteen itäpuolella oli arviolta noin kymmenen hehtaarin kokoinen lampi, jonka rannat polveilivat sinne tänne muodostaen lukuisia poukamia. Lammen leveimmässä kohdassa oli kumpusaari. Sen rannat olivat jyrkät ja saarelle pääsi käytännössä vain yhdestä kohtaa. Saaressa kasvoi enimmäkseen lehtipuita, pihlajia ja mahtavia haapoja. Lisäksi oli muutamia ikipetäjiä. Ne maastokartat, jotka Anttella oli ollut käytössään, eivät tunteneet tätä lampea nimeltä. Niinpä Antte oli antanut sille nimeksi Velhonlampi. Saari oli siten Velhonsaari. Kieltämättä, varsinkin sumuisina aamuina, lampi näytti mystiseltä, vähän pelottavaltakin saaren pilkistäessä lammen keskeltä.


Harjanteen länsirinteessä oli puhdasvetinen hete, josta kelpasi ottaa käyttövettä. Se ei loppunut kantamalla. Lännen puolen kuusikko laskeutui jängälle ja siellä kasvoi kitukasvuisia mäntyjä. Harjanteella, joka kulki pohjoiseteläsuunnassa, oli kaikkiaan mittaa neljänneksen verran. Paikka oli mainiosti suojassa uteliailta ja edellytykset elämiseen olivat kyllä olemassa. Lammessa oli kalaa yllin kyllin ja riistaa riitti korven kätköissä.


Ruokittuaan itsensä ja seuralaisensa — Antte ei suinkaan viettänyt erakon elämää yksin, hänen kanssaan reviiriä hallitsi Manne, sekarotuinen piski — he olivat molemmat valmiita pitkälle reissulle. Manne oli perinyt esikoiriltaan mahdottoman hyvän metsästysvietin. Se oli kaiken riistan koira. Kuumaverinen se oli ja piti kyllä huolen itsestään, jos isännästäänkin. Antte tarkisti vielä, että kaikki tulet on sammutettu, ettei palatessa ole yllätyksiä edessä. Sitten vain ovi huolellisesti kiinni ja pönkkä ovelle merkiksi, ettei isäntäväki ole kotona.


Seuraavaksi mies ahkion valjaisiin ja reppu selkään, sukset jalkaan ja taipaleelle. Antte oli joskus vuosia takaperin Kemin talvimarkkinoilla sattunut tökkäytymään myyjään, joka kauppasi muun muassa suksia ja kaikenlaisia käsintehtyjä tarve-esineitä. Puiset metsäsukset hän osti heti. Niitä hän oli etsiskellyt pitemmän aikaa mutta vasta nyt juuri sopivat sattuivat kohdalle. Arvokkaat ne olivat mutta hyvää ja halpaa ei ole. Kairassa ei millään muovivirityksillä pärjää. Eikä hankintaa ole tarvinnut katua. Kainuulaista laatutyötä alusta loppuun. Suksikepitkin koivupuusta tehdyt, sommat katajaa ja parkkinahkaa. Kyllä näillä varusteilla kelpasi umpista hiihdellä.


Talven selkä oli jo taittunut kohti kevättä. Tammikuussa oli suvennut kaksikin kertaa ja lumen vahvuudesta huolimatta alla oli sopiva hankikanto. Yöllinen pyry oli peittänyt aikaisemmin hiihdetyn ladun mutta vankka pohja ei alla pettänyt ja suksi luisti mainiosti. Antte ei pitänyt kiirettä. Hän yritti varoa paidan kastumista. Alle kymmenen asteen pakkanen ei sinänsä hiihtämistä haitannut mutta napakka tuuli pani miehen pysymään liikkeellä. Alkumatkan Antte sai kiskoa pulkkaa metsän suojassa mutta ensimmäisen peninkulman jälkeen reitti siirtyi laajalle järven jäälle. Siellä pohjoisen puhuri pääsi mieheen käsiksi valtoimenaan. Onneksi tuuli kävi takavasemmalta, eikä suoraan edestä.


Naamalihakset alkoivat silti tuntua jäykiltä. Ja vaikkei hiki juurikaan ollut paitaa kastellut, tuntui se siltä jäätyvän selkää vasten. Päättäväisesti mies lykki eteenpäin seropin juoksennellessa ympärillä. Järven selkää oli tuuli pois lukien lysti matkaa taivaltaa, ei ollut puita, eikä pensaita, ei mäkiä tai puroryteikköjä haittoina.


Viimein mies alkoi nousta järveltä kapeahkolle kannakselle. Sen takana, tuulelta suojaisessa poukamassa hän pysähtyi kahvitauolle. Aurinko oli jo kivunnut horisontin ylle punaisen ja keltaisen väriloisteen ympäröimänä. Lahden pohjukassa oli sopivia honkia nuotiopuiksi. Yhden sellaisen Antte pylläytti nurin repusta ottamallaan kirveellä. Pian oli tottuneen erämiehen käsittelyssä syntynyt riittävä kasa tervashalkoja. Jo elämäntaipaleensa alussa kuihtunut männynalku, kapoinen soiro, sai käyttöä keitintankona.


Antte vuoleskeli kiehisiä sytykkeiksi ja kohta ahneet liekit nuoleskelivat honkaklapien kylkiä. Manne pyöriskeli aluksi rantapensaikossa ja katosi sitten näkyvistä. Antte oli saanut mustanpuhuvan kahvipannun tangon kannateltavaksi, kun rantapenkka näytti lähtevän lentoon. Kymmenpäinen riekkoparvi nousi kiepeistään pakosalle äänekkäästi nauraen tulistelijalle. Antte katseli säikähtäneenä lintujen menoa, jotka liitelivät jo kaukana järven selällä.


– Helevetin hekottajat, kun tuohon laihin säikyttävät! Olispa ollu pyssy käsissä, niin ainaki pari olis puonnu. Halavauksen meinas saaha... Ei vishin ole suonet vielä kovin tukkoset, ko hengisä selevisin. Mikäs sen koiran vei, ...piruko?


Ei vienyt piru, eikä muukaan. Manne tulla loikki innoissaan nuotiolle valkoinen riekko suussaan ja pudotti sen isäntänsä jalkoihin.


– Hyvä poika! Siekö sait riekkujan, hyvä hyvä! Olet sie aika poika!


Manne kieputti tyytyväisenä kippuraista häntäänsä ja ynisi mielihyvästä. Sen kiiltävän musta päälaki ja selkämys kiilsivät aamupäivän auringossa. Rinta oli puhtaan valkoinen ja koivet ruskeat, teräväkärkiset korvat puolesta välistä söpösti lurpallaan ja häntä pystykorvamaisesti kiepillä selän päällä. Oli siinä sukutaulua kerrakseen!


Odotellessaan kahviveden kiehumista Antte suolisti linnun ja laittoi sen reppuunsa. Manne sai omat herkkupalansa saaliista. Aikaa jäi vielä kuunnella ympäristön ääniä ahkion päällä istuen. Jossain kaukana korpit pitivät mekastustaan. Liekö tullut riitaa nokkimisjärjestyksestä haaskalla. Vai oliko joku kairan peto, susi tai kenties ahma, tullut häiritsemään mustia hautausurakoitsijoita. Tiainen lentää pyrähti koivunpökkelön päälle ja huuteli siitä titityytään. Jo ilmestyi kuukkelikin, tuo erämiehen onnenlintu, männynoksalle tarkkailemaan tulistelijaa.


– Maltahan, Kuuke, hetki, että tuo paskapata sylykäsee tulhen. Saan sitte nakata höystöt joukhon ja pääshän kahavile. Saat sieki sitte eväsleivistä osas, jutteli Antte tirskuvalle linnulle.


Vihdoin leijui nuotion ympärille vahva kahvin tuoksu. Kylläpä se vain maistuikin pitkän hiihtorupeaman pääälle. Mustaa kahvia ja kuivaa leipää suolasiialla ja kuivatulla porolihalla höystettynä. Jälkiruoaksi kopallinen väkevää piipputupakkia käyrävartisesta piipusta imeskeltynä. Lopuksi Antte sylkäisi ruskean syljen hangelle ja tokaisi isoon ääneen:


– Jahas, Manne! Sitten taipaleelle, että ehitään illaksi papinkyllään!


Kuukkeli jäi tulille tutkimaan, josko kulkijalta oli jäänyt jotain pakkasen pitimiksi. Olihan toki. Antte ei unohtanut onnen lintuaan. Tiainen sen sijaan lyöttäytyi hiihtäjän matkaan ja pyrähteli ympärillä jatkuvasti. Aluksi Antte ei kiinnittänyt lintuun mitään huomiota mutta kun se aina pienen levähdystauon aikana tuli titityytään tarjoamaan, Antte hermostui.


– Tuo tiainen ei kule omala asialhan! Niinhän se vanhakansaki sannoo. Mitähän pirun viestiä se oikein kulettellee...


Lopulta tiainen unohtui. Hiihto sujui verkkaisesti mutta päättäväisesti kohti ihmisasumuksia. Toisenkin tauon Antte oli jo pitänyt. Edessä oli vielä viimeinen huikonen ja sitten tämä luonnon rauha järkkyisi. Aurinko oli jo laskenut ja ilta alkanut kovaa kyytiä hämärtyä. Taivaanrannalla saattoi jo erottaa kirkonkylän siintävät valot. Antte tunsi jo etukäteen inhoa kaikkea tuota kohtaan, joka häntä siellä odotti. Mutta ei auttanut, pakko oli hänenkin joskus nöyrtyä ja käydä sellaisia tarvikkeita hankkimassa, joita ei kairan keskellä ollut, eikä niitä voinut itse valmistaa. Ja olihan hänellä viemisiäkin. Ahkio oli pullollaan monenlaista luonnontuotetta. Oli kärpän, ketun, näädän, majavan, mäyrän ja minkin nahkoja, pakastettuja riekkoja, suolasiikaa tiinuissa, punaistakin kalaa nimeksi. Sitten oli puhdetöinä valmistettuja pahkakuppeja ynnä muuta. Ja kyllä, oli kuormassa jotain muutakin, että oli syytä ilmaantua kylille vasta pimeän laskeuduttua.


Lähes kaikki Antten kairasta kuljettamat tavarat menivät yhteen ja samaan paikkaan. Hänellä oli kirkonkylässä luotettava kauppias, joka osti pääosan tuomisista, monesti koko kuorman. Eikä näissä kaupoissa alveja kyselty. Eikä kuitteja kirjoiteltu.


Paluukuormassa oli sitten suolaa, tulitikkuja, kynttilöitä, lamppuöljyä, jauhoja useampaa eri laatua, kahvinpapuja, miksei sokeriakin. Niin ja kanelikorppuja! Ne ne osasivat maistua makeilta aamukahviin kastettuna. Patruunatäydennystä piti tietysti hankkia joka reissulla. Pyyntivälineitä joutui joskus uusimaan ja lisää hankkimaan. Olihan kairassa, jos selkosessakin, tarvetta monenlaiselle käyttöesineelle. Jopa saippualle. Eihän sitä voinut tietää, milloin joku naisturisti sattuisi kuistille kolistelemaan.


Antte oli saanut viimeiset kaksi kilometriä liu’utella suksillaan kovaksi porkkauttunutta moottorikelkkauraa pitkin. Helpottihan se kummasti pitkän päivän ahkiota vetäneen miehen viimeisiä ponnisteluja. Hän saapui kylän laitimmaisen talon kohdalle ja pysähtyi ihmettelemään.


– Ovat näköhjän sitte viime näkemän laittanhet tännekki katuvalot. Ei met, Manne, päässäkhän tekhen pimmeyen töitä, hörähti Antte ehkä hienoista pettymystä äänessään.


– Mutta ethenpäin, sano mummo lumesa! hän jatkoi ja työnsi lähes kolmimetriset metsäsuksensa ankaraan vauhtiin.


Puolenkilometrin hiihtämisen jälkeen alkoi asutus tihentyä. Taloja oli jo lähes toisissaan kiinni. Tuttu raittihan tämä Anttelle oli. Täällä hän oli enimmäkseen tarvikkeidenhakureissuilla käynyt. Hieman nuo katuvalot harmittivat. Nyt kirkonkylän asukkaat näkisivät hänet selvästi. Tällainen ”menninkäinen” herättäisi uteliaisuutta ihmisissä. Ensinnäkin sarkapukimissa näkyi korvessa asumisen jäljet. Ainakin ne kaipasivat pesukonetta, ehkä neulaa ja lankaakin siellä täällä olevien palkeenkielien paikkaamiseen. Nokisissa ja kuluneissa kippurakärkisissä saappaissa ei näkynyt enää jälkeäkään niiden uutuuden päivistä. Joku saattoi ajatella, että mieskin voisi hieman katsoa peiliin. Ehkä sen jälkeen tulisi mieleen käydä parturin pakeilla. Vahvan ahavan kyllästämät kasvot tuskin saippuallakaan paljoa vaalenisivat. Tuuhea ketunnahkainen karvalakki kruunasi koko komeuden.


– No, saavatpahan juoruämmät taas puheenaihetta! naurahti Antte.


Hän keinotteli ahkion aurauspalteen yli maantielle. Oikeastaan se oli katu, Kirkkokatu, tämän kuntapahasen pääkatu. Nimestäkin voi päätellä, että pitäjän kirkko sijaitsi tämän kadun varrella. Tuollahan se kadun toisessa päässä, mäennyppylän päällä, kylpi valaistuna illan pimeydessä.


Antte veteli vuorohiihtoa pitkillä potkuilla ja pysähtyi viimein tasakattoisen, suuri-ikkunaisen kaupan kohdalle. Ikkunoiden yläpuolella luki suurilla punaisilla kirjaimilla Kassun Valinta. Ikkunoissa paloi valo mutta myymälä näytti muutoin pimeältä. Antte irroitti suksensa ja kävi kokeilemassa ovea. Se pysyi visusti kiinni.


– Sulettu se on. On vissiin kello jo yli kuuen, kun näkkyy puoti sulukeutuvan kuuelta.


Antte otti sukset ja sauvat kainaloonsa ja lähti vetämään ahkiota liikkeen takapihalle. Manne seurasi kuuliaisesti mukana. Käynti kauppiaan asuntoon kulki takaoven kautta.


– Manne, vartioihan sie pulukkaa, mien käyn jututtamasa Kassua.


Antte jyskytti ovea. Hiljaista tuntui olevan. Hän jyskytti uudelleen, nyt kovempaa ja pitempään. Ikkunaverho näytti heilahtavan. Hetken päästä oven yläpuolella olevaan lamppuun syttyi kirkas valo.


– Kuka siellä tähän aikaan kolistelee? kysyttiin aralla naisen äänellä.


– Palionkos se kello sitten on? vastasi Antte.


– Kohta kymmentä käypi.


– Kato pirua! Mullako ei ole kellua. Meni reissula näköhjään laskettua pitemphän. Ei kais se Kassu vielä ole yövuotheela, olis vähän asiaa.


– Ei ole Kassua... Ja kuka kyssyy?


– Antte! Akkimus sukuaan.


– Ei sano semmonen nimi mittään!


– No helevetti! hermostui Antte. – Taitavat kylälä haukkua Autio-Aateksi.


– Jaa se.


Oven lukko rapsahti ja ovi avautui. Siitä siihen, ettei nainen vetäissyt ovea takaisin kiinni nähtyään tulijan.


– Eläpä hättäile, elikkä pölökää! Emmie ole paha, vaikka näytänki vähä tämmöseltä... no, mettäläiseltä.


Nainen epäröi hetken. Sanoi sitten:


– Jospa odotatte hetken. Käyn laittamassa hieman vaatetta, kun olin jo yöpukeissa.


Se oli sentään lyhyt hetki ja Antte pääsi pakkasesta sisätiloihin. Nainen ohjasi Antten keittiön pöydän ääreen ja kehoitti istumaan. Esittelyn jälkeen Antte sai tietää keskustelevansa Elisabeth Nunnasen kanssa. Ensi töikseen Antte sai kuulla, että Kassu ei enää ollut kauppiaana tässä liikkeessä. Hän oli tällä haavaa vankilassa. Linnaan oli mies joutunut!


– No voi per....! Nythän mie käsitänki, mitä asiaa sillä tiaisella oli.


– Mistä tiaisesta te puhutte? ihmetteli Elisabeth Nunnanen.


– Äh, annetaan sen asian olla. Mutta mie haluan kuulla, mitä kaikkia täälä on tapahtunu!


Elisabeth Nunnanen kertoi kaiken sen, mitä asioista tiesi. Kassun Valinnan kauppias Carl Kakko oli joutunut verottajan kanssa vaikeuksiin. Joku oli tehnyt nimettömän ilmiannon, että Kakko ei välttämättä pelaa rehellisillä korteilla liiketoimintaa pyörittäessään. Kaikki toiminnassa liikkuva raha ei menisi kirjanpidon kautta. Lopulta useidenkin ilmiantojen perusteella verottaja alkoi tutkia Kakon puuhia ja löytyihän sieltä niin paljon huomautettavaa, että lopulta pitäjän poliisi, vanhempi konstaapeli Konttakangas, oli hakenut Kakon kuulusteluun nimismiehen määräyksestä.


Kakko oli kovasti tivannut Konttakankaalta syytä tähän kiinniottoon mutta poliisi oli vain ylimalkaisesti ilmoittanut, että sielläpä se sitten selviää. Asian piti olla vain rutiinijuttu ja kuulustelun jälkeen Kakon oli määrä päästä kotiin. – Sillä reissulla se on Kakko vieläkin! päivitteli Elisabeth.


Kakolle oli lyöty sellaiset rätingit pöytään, että niistä ei paraskaan asianajaja saanut häntä puhtoiseksi puhuttua. Mies ensin vangittiin ja syyskäräjillä tuomittiin vuodeksi tiilenpäitä lukemaan. Pahat kielet kyllä kuiskivat, ette se Kakon asianajaja ei aivan tosissaan yrittänyt miestä avustaa. Kuulemma aivan päinvastoin oli käynyt. Niissä puheissa saattoi olla pieni totuuden siemenkin joukossa. Tämä asianajaja, Ekholm nimeltään, oli pian käräjien jälkeen ostanut Kassun Valinnan tontin rakennuksineen. Kauppa toimii nyt Ekholmin vuokralaisena liiketiloissa.


Keskusliike oli määrännyt Elisabeth Nunnasen pyörittämään Kassun Valintaa toistaiseksi. Hän oli verevä alle viisikymppinen eronnut rouva ja toiminut aikaisemmin puotilaisena Nunnasen kylän SOK-myymälässä. Elisabethin exmies kuuluu olevan poliisina Nunnasen poliisiasemalla.


Antte osasi aluksi vain päivitellä tapahtunutta. Sitten hän havahtui tähän hetkeen.


– Persetti vieköön! Mihinkäs mie nyt rajjaan tuon kuorman tuolta pihalta? Se kun on ollu tapana, että Kassu on ostanu aina koko lastin. Tai ainaki suurimman osan, huolestui Antte tosissaan.


Tuli pitkä hiljaisuus. Elisabeth empi uskaltaisiko paljastaa oman mielipiteensä. Kumma kyllä hän oli tämän lyhyen tuttavuuden aikana heti huomannut, että tästä miehestä suorastaan huokui luottamus ja luonnollinen aitous. Siinä hetkessä hän päätti uskaltaa.


– Itse asiassa minua ikään kuin on ohjeistettu tai neuvottu, että kun Autio-Aate ilmaantuu kylille, hän todennäköisesti tulee ensimmäisenä tänne. Minun on annettu ymmärtää, että kannattaa ostaa sinulta tuomasi kuorma pois. Ne kuulemma menevät kyllä kaupaksi ja osalle tavaroista löytyy jatkojalostaja. Eli, mitäpä tahdot kuormastasi? kysyi Elisabeth katsoen tätä selkosen shamaania suoraan silmiin.


Antte oli jo reissuun lähtiessään laskeskellut, mitä lastista pitäisi saada. Hän ei kuitenkaan heti ilmaissut kantaansa. Oli tässä vielä yksi tärkeä seikka, joka piti selvittää. Antte ei tuntenut Elisabethia ennestään. Saattoiko hän luottaa tähän naiseen? Kun oli kuormassa vähän noin niin kuin harmaan alueen tuotteitakin.


– Ekkö taho tietää, mitä kuormasa on? Antte kysyi vastaan.


– Noh, sanotaanko näin, että minulle on sanottu, ettei kovin tarkkaan kannata kysellä. Maksaa vain sen mitä pyydetään, enkä tulisi katumaan.


– Mutta ekkö pölökää, että sulle käy samala tavala ko Kassule?


– Sie tuskin sen linnareissua aiheutit. Itte se sotki asiansa. Sanot vain, mitä mie olen velkaa, niin luen rahat kouraan!


Antte sanoi summan ja sai rahansa. Hän oli vielä laittamassa seteleitä rintataskuunsa, kun ulkoa alkoi kuulua pirunmoinen rähinä, murina ja huuto. Siitä paikasta Antte ryntäsi ulos Elisabeth perässäään.


Näky ei liioin Anttea yllättänyt. Manne oli jäänyt vartioimaan ahkion arvokasta lastia ja arvatenkin joku uskalikko oli tullut liian lähelle. Koira roikkui hampaillaan mieshenkilön käsivarressa miehen huutaessa kuin mielenköyhä. Kun Antte huomasi, että tilanne oli täysin Mannella hallinnassa, hän tuli rinnalle ja sanoi rauhallisesti:


– Löysäähän, Manne, irti, niin kattothan minkälaisen rosvon sie oot piättäny.


Koira totteli kuuliaisesti ja löysäsi miehen käden ja jäi tuijottamaan miestä herkeämättä.


– Neuvoisin olemhan niilä jalansijoila. Koira vahtii sinua niinku äkkipoika pillua ja käypi uuvestaan kiini, jos jotaki yrität.


– Hullu koira! Käypi ohikulkijaan kiinni syyttä suotta. Tästä joudut käräjille ja koiralle tappotuomio, se on vissi!


– Mikäs ohikulukupaikka se täälä kaupan takana on? Ei tänne ole kelhän mithän asiaa, vielä vähempi tutkimhan minun pulukkaa.


– Saa kai tämän pihan poikki kulkea, ei sitä tietääkseni missään kielletty ole. Varmasti käsivarren luussa murtuma, kun ei pysty kättä liikuttamaan. Ja takin hiha revennyt! Tämän saatte vielä maksaa!


– Tuosa seinäsähän lukkee selevälä suomela, että läpikulku ja asiattomilta pääsy kielletty! Onko herrala luetunymmärtäminen vaikiaa, vai mikä mättää? Eikhän sole somempi, että lähet kunnanlääkärile näyttämhän tuota kättä, kehotti Antte.


– Täällä ei tähän aikaan illasta enää lääkärille pääse! Täytyy varmasti ottaa taksi ja mennä kaupunkiin. Mutta sinä, resupekka, saat maksaa viulut!


– Alahan laputtaa!


Mies lähti. Elisabeth oli seurannut tapahtumia sivusta.


– Jestas varjele! Tunsitko tuota miestä? hän jeesusteli.


– Eipä tuo esitelly ittiään. Joku herran paskaan astunu vissiin, kun oli nappaskengätkin jaloissa.


– Sehän oli se Kassun asianajaja, tuomari Ekholm!


– Kato koiraa, mitähän se täälä hiippaili?


– Mulla voipi olla aavistus asiasta mutta lähetäänpä sisäle, niin selitän.


– Entäs nuo tavarat? Ja minun pitäis lähtiä kyselemhän kortteeria, josa pääsis yön vanhaksi. Ei viittis ennää yön selekhän lähtiä kämpäle hiihtämhän.


– Älä joutavia puhu! Olet minun luona yötä. Viedään ahkio tuonne varastoon lukkojen taakse yöksi ja lähetään saunanlämmitykseen...


Saunan lämpiämistä odotellessa Elisabeth kertoi omat epäilyksensä Ekholmin suhteen. Ekholm oli kysellyt jo alkutalvesta uudelta myymälänhoitajalta, oliko Autio-Aate käynyt tai ottanut yhteyttä. Kuultuaan, ettei Elisabeth tiennyt Autio-Aatesta mitään, hän oli pyytänyt Elisabethia ottamaan häneen välittömästi yhteyttä, jos Aate ilmaantuu kirkolle. Tai sitten ohjaamaan Aaten suoraan Ekholmin juttusille. Ekholm oli antanut ymmärtää, että hoitaisi Kassun asioita tämän ollessa estyneenä. Kassulla ja Aatella kun on yhteisiä bisneksiä.


– Paskan marjat, sanon minä! Omia pisneksiään se vaan hoitaa! Sehän osti Kassulta tämän koko korttelin, kun Kassu joutui linnaan. Ettei vaan, käynyt niin, että Ekholm järjesti Kassun telkien taakse! Kukahan se nimetön ilmiantaja lopultakin mahtoi olla ja miksi Kassu raivattiin pois tieltä? Mietitäänpä sitä ja otetaan välillä vähän konjakkia, että lähtee kylmän vihat. Sinäkin olet hiihtänyt koko päivän pakkasessa.


Antte oli tottunut heräämään aamuisin hyvin varhain. Viimeistään kuuden kieppeillä sielun kello hänet herätti. Mutta ei tänään. Hän heräsi siihen, että jotain kylmää ja kosteaa painettiin hänen poskeensa. Tajunnan taso nousi hitaasti. Muistikuviin tuli alaston nainen. Rehevä, kuin antiikin jumalatar. Ja se kyyti, jota tuo nainen osasi antaa! Hän antoi sitä koko sielullaan. Ja vaati! Monta monituista kertaa. Ja hän, Autio-Aate, Antte Akkimus, antoi mitä pyydettiin. Siinä leikissä ei pyydetty armoa, vaan kumpikin antoi kaikkensa. Antte oli ollut kuukausia kairassa, yksin, näkemättä kuvaakaan naisesta. Korkeintaan uniin sellainen joskus ilmestyi. Mutta nyt, tuo naisen kuva oli muuttunut lihaksi ja vereksi, hän painoi pikkutunneille asti, että sänky rytisi. Ja nainen huusi!


Nyt tuo nainenko hänet herätti parin tunnin unien jälkeen märällä poskisuudelmalla? Antte yritti vastata tuohon hellyyden osoitukseen päätä nostaen huulet ruutilla. Huulet vastautuivat märkään ja karvaiseen.


– No mikä ettei, ajatteli Antte. – Kyllä se mulle käy tämäkin.


Hän havahtui täysin hereille.


– Manne, perkele! Mene matkoihis siittä!










TAKAISIN ERÄMAAHAN


Vaikka edessä oli vielä pitkä taival, hiihteli Antte kevyellä mielellä. Mikäs oli hiihdellessä, valmista latua, tulolatu oli yhä hyvin näkyvissä. Yhtä terhakkaana juoksenteli Manne isäntänsä ympärillä. Sekään ei isommin Anttea harmittanut, että lähtö oli venähtänyt reippaasti iltapäivän puolelle. Unet olivat jääneet vähiin, eikä senkään vuoksi suuremmin haluttanut suksille lähteä. Aamupäivällä piti tehdä kaikki pakolliset hankinnat, että pärjäisi selkosessa kevättalven. Sieltä ei noin vain kauppareissulle lähdetty.


Kun tavarat olivat ahkiossa ja repussa visusti pakattuina, koitti lähdön hetki. Ensin piti käydä Lissu hyvästelemässä. Se oli selkosen miehelle ankara paikka. Turhat hempeilyt eivät suoraan sanottuna kuuluneet karskin kairan kulkijan tapoihin mutta Elisabeth Nunnanen oli aamulla myymälään lähtiessään vakuutellut, että ilman hyvästejä ei ole syytä lähteä. Anttea hieman nolostuttikin yölliset tapahtumat. Mutta minkäpä sitä vaistoilleen tällainen metsäläinen voi.


Jälleennäkemisen lupaukset saatiin sovittua kohtalaisen vaivattomasti. Siitä Antte oli kiitollinen useammalle kaupassa olleelle asiakkaalle, jotka vaativat puotilaiselta huomiota ja palvelua.


Vielä oli tullut yksi viivästys. Manne oli kadonnut tietämättömiin. Ei auttanut kiroilu, ei sadattelu. Antte joutui lähtemään kylille koiraa etsimään. Tunnin etsimisen jälkeen koira vihdoin löytyi. Siellähän se oli nalkissa, pystykorvanartun selässä hautausmaan portilla.


– Olishan se pitäny arvata! Sellainen koira, kuin on isäntäkin, perkele! Häpeisit edes, tällaisela paikala koinaamasa.


Anttea nauratti vieläkin Mannen touhut. Lopuksikin reissu oli ollut onnistunut, vaikka Kassulle oli häkki heilahtanut. Itsepähän oli vaikeutensa järjestänyt. Jos olisi edes yrittänyt maksaa osankaan hänelle ”kuuluvista” veroista, niin vapaana saisi mies pisneksiään vieläkin hoidella.


Se Ekholm hieman huoletti Anttea. Sellainen varatuomarin ketale saattaisi halutessaan järjestää hänellekin vaikeuksia. Turhapa tuota oli etukäteen surra. Eivätkä viranomaiset häntä täältä metsänpeitosta löytäisi, siitä Antte oli varma. Kauppareissu olisi sitten toinen juttu.


Ilta alkoi hämärtyä ja pakkanen kiristyi. Kirkolta lähtiessä mittari oli näyttänyt viittä pakkasastetta. Nyt lukema oli jo alun toisella kymmenellä. Kuu oli noussut taivaalle ja pilkahteli puiden välistä. Parin päivän kuluttua olisi täysikuu. Tykkyluminen metsä oli taianomainen. Jossain lähistöllä aloitteli helmipöllö soidintaan. Sen yksitoikkoinen puputus loi aavemaista tunnelmaa. Antte pysähtyi kuuntelemaan ja yritti päästä selville, missä päin pöllö puputteli. Ei hän siinä onnistunut. Tuntui, kuin pöllöjä olisi ollut joka puolella. Ehkäpä niitä olikin useampi.


Matkaan lähtiessään Antte suunnitteli hiihtävänsä kämpälle asti ilman tulien tekemistä. Söisi vain kuivia eväitä hiihdellessä ja ryyppisi pullosta kurkun kostuketta perään. Kuitenkin edellisen yön lyhyeksi jäänyt uni vaati veronsa. Väsy alkoi painaa ja ahkiokin tuntui raskaalta vetää. Sopivasti hän sattui tulomatkan ensimmäiselle nuotiopaikalle ja päätti pysähtyä tulille kahvinkeittoon. Puitakin oli jäänyt sen verran, että niillä kahviveden saisi kiehumaan.


Pian pannun käyrästä nokasta pullahteli vesiryöppyjä nuotioon. Antte mittasi kourallaan runsaasti pööniä pannuun ja antoi sen vielä sopivasti kiehahtaa. Odotellessaan kahvin laskeutumista hän kaivoi repustaan esille Lissun laittamat eväät. Niitä kelpasi syödä pitkän hiihtorupeaman jälkeen. Vatsa täynnä nuotion lämmössä istuessa alkoi miehen silmä luppaista. Väkisinkin silmäluomet painuivat kiinni ja pää nyökähti tämän tästä. Vaikka kuinka Antte taisteli unentuloa vastaan, hän vaipui lopulta tietämättömyyteen. Ja näytti se uni kelpaavan Mannellekin.


Antte havahtui hereille mahtavaan röhkimiseen ympärillään. Manne haukkui vimmatusti hiipuvan nuotion loisteessa. Sorkkien napsetta ja röhkimistä kuului joka puolelta.


– Tähän ne meät sotkee, helevetin kisurat! Menkää siittä! karjui Antte ja heitteli nuotiosta kekäleitä porotokkaan, joka heitä ympäröi.


Osa mennä rytisteli vaarallisen läheltä. Kun tokka oli ohittanut leiripaikan, tarkasti Antte varusteet mahdollisten vahinkojen varalta. Kaikki näytti olevan kunnossa.


– Mikähän saatana tuon tokan nuin hättäytti, että meinasivat jalakhoisa polokia, piruko? Taisin ryyppäytyä unhen. Se on, Manne, lähettävä taipalheele, jos meinathan tänä yönä ehtiä kämpäle!


Niin lähti suksi suihkimaan kuun valaisemaan kairaan. Viimeiset kilometrit sujuivat ilman vastoinkäymisiä. Jo hyvissä ajoin ennen kotiharjannetta alkoi kuulua kolkko jumputus Velholammen suunnalta.


– Kuuntelehan, Manne! Sielä se meän huuhkain pittää vahtia ja varottellee yön kulukijoita. Kyllä on kolokko ääni tuo, puheli Antte koiralleen.


Antte alkoi kiinnittää huomiota Mannen käytökseen. Vähän väliä se pysähtyi ja nuuhki ilmaa päätään kohotellen. Mitä lähemmäksi kämppää he pääsivät, sitä levottomammaksi koira kävi. Levottomuus tarttui Antteenkin. Vaistomaisesti hiihtovauhti hiljeni. Selvästikään kaikki ei ollut niin kuin piti.


Kämpälle oli matkaa enää satakunta metriä. Antte pysähtyi kuuntelemaan. Muuten oli hiljaista, paitsi huuhkaja piti omaa soidintaan, kuten ennenkin. Vai oliko sen huhuilu sittenkin jotenkin päättäväisempää, uhkaavampaa, kuin normaalisti? Jokin oli vialla, siitä Antte oli nyt varma. Manneen ja huuhkajaan saattoi kyllä luottaa.


Antte jätti ahkion ja kaivoi repustaan Mauser-pistoolin ja rapsautti patruunan piippuun. Puisen kotelon hän laittoi takaisin reppuun ja työnsi pistoolin vyön alle. Sitten hän lähti. Manne meni kuono ylhäällä edellä. Kämpän toinen päätykolmio erottui jo kuusten lomasta. Nyt Antte siirtyi pois ladulta ja lähti kiertämään kämppää lännen puolelta. Toinen kämpän kahdesta ikkunasta näkyi nyt. Minkäänlaista valoa ei kämpästä näkynyt.


Manne juoksenteli jo kämpän pihassa ja nuuski siellä talon nurkalla maata. Sitten se laski oman ”virkamerkkinsä” nuuskimaansa kohtaan.


– Katos perhanaa, minkä teki, Antte kuiskaili itsekseen. – Ei ole ennen Manne minun kusien pääle tohtinu merkkailla. Siihen on täytyny jonku toisen päästellä kusilastinsa. Joku on käyny kämpälä! Ja saattaa olla sielä vieläki. Siittä pittää ottaa selevä.


Antte jatkoi vielä kiertämistä ja osui sitten tuoreelle hiihtoladulle. Se vei suoraan kämppää kohti. Kokenut erämies huomasi heti, että hiihtäjiä on ollut vain yksi. Antte kääntyi ladulle ja hiihteli hissuksiin kämpälle ja riisui sukset liikoja kolistelematta. Vieraat sukset olivat nojallaan seinää vasten. Antte hiipi ovelle. Pönkkänä ollut varpuluuta oli käännetty sivulle.


Pienen hetken hän vielä harkitsi strategiaa, miten toimia. Pitäisikö mennä ase kädessä ja ryminällä sisään? Oliko hän ollut liian kauan poissa ihmisten ilmoilta, kun oli näin epäluuloinen? Tosi asiassa kämppähän ei ollut hänen, joten kuka tahansa saattoi tulla ja majoittua levähtämään. Entä jos kämpän alkuperäinen rakentaja oli viimeinkin tullut kämpälleen?


Antte komensi Mannen kuistille maahan ja veti sitten oven varovaisesti auki. Vastassa oli pieni eteinen, tuulikaapin tapainen, ja siitä johti toinen ovi mökkitupaan. Siitä vaan ovea auki. Pimeää oli. Antte kuunteli hetken ja korviin tunkeutui raskasta kuorsausta. Hän meni sisälle. Joku nukkui lavitsalla autuaan tietämättömänä mitä ympärillä tapahtui.


Kämppä tuntui lämpimältä, lieneekö vieras pitänyt tulta kamiinassa? Kyllä oli. Kamiinan kylki oli kuuma. Antte kaivoi tulitikut taskustaan ja sytytti öljylamppuun tulen. Sitten hän silmäili, ettei näkyvillä ollut pyssyjä, eikä puntareita, puukoista puhumattakaan. Kuorsaus vain jatkui.


– Iltaa taloon! Antte lähes karjaisi.


Kuorsaus katkesi. Pienen hetken oli kaikki liike seis. Sitten nukkuja pomppasi istumaan. Näytti siltä, kuin hän olisi etsinyt katseellaan jotakin. Oliko hänellä ase jossakin? Sitten miehen, niin, mies hän oli, katse osui keskellä lattiaa seisovaan Antteen. Mies selvästi säpsähti, kun näki suuren Mauserin hänen vyöllään. Miehen parta oli pitkä, epäsiisti ja punainen väriltään, vaaleat, ehkä hieman punertavat hiukset olivat pörröiset ja pitkät. Päällään hänellä oli resuinen ja likainen villapaita, housuista ei vielä oikein saanut selvyyttä.


– Ka iltoa, iltoa! hän sai säikähdykseltään sanottua.


Siinä kaksi kairan miestä etsi seuraavia sanoja. Manne alkoi haukahdella kuistilla, kun kuuli kämpästä ääniä. Antte totesi, että kyllä tälle vieraalle tohtii selkänsä kääntää ja meni päästämään Mannen sisälle. Se murahteli vieraalle mutta Antte komensi sen omalle paikalleen lavitsan päähän.


– Mistä päin sitä vieras tullee? Antte kysyi.


Mies ei heti vastannut. Uskaltaisiko sanoa totuuden, vai sepittäisikö vallan muuta?


– A tuoltahan mie Vennäältä hiihtelin. Kolome päivää on lähöst aikaa. Rupes jo tosissaan vasyttämmään ja osuin tuohon kartanoon. Kun ei ollut kettään koton, astelin sissään lämmittelleeen ja ryöppäysin unneen. Kovasti nukkuin.


–Vai Venäjältä tulit! Desanttiko sie olet, kun sieltä tälle puolele hiippailit? Vai mikäs solet miehiäs? Mulle sie voit kertua rehellisesti, miten asiat on. Mie asun täsä kämpäsä, asunu jo vuosia semmosena erakkona. Antte on nimi.


–Ehämmie mikkään tesantti! Karkuun piti lähtiä, kun vankilaan meinasivat Eukenin laittaa. Valde Eugen Heikkinen on nimein, Eukeniksi kututaan ylleisesti. Miun isovanhemmat, net olitkii suomalaissii, menit täält rajan tuolle puolen. Enkös mie sit oo semmone palluumuuttaja? Ainakii se teän resitentti sellasii kerran haastoi.


–Niin, se Manu. Taisi se joskus rys... suomensukusille, antaa luvan tulla Suomeen. No mitäs sie oot teheny, että linnaan meinasivat pistää? Ekkai sie murhamies ole?


– Eukeni ei oo tappant kettää, eikä tapa! Miekö olen tämmöne suursuu, niin erehyin sanomaa oikiaa asjaa vääräs paikas. Kymmentä vuotta kuritushuonetta tarjotteliva siit hyväst. Mie aattelin, ett se ei käy ja keräsin kamppeet, mitä kerkisin ottaa ja lähin suksimaa. A täs mie sit oon!


Kävi selville, että Eukeni oli jossakin kyläkokouksessa arvostellut Venäjän hyökkäystä Ukrainaan. Häntäkin oli tavoiteltu kutsun antamista varten saapua Alakurtin sotilastoimistoon kutsuntakomission eteen saadakseen passituksen tiettyyn joukko-osastoon lisäkoulutusta saamaan, jotta reservissä olisi valmiita koulutettuja sotilaita maan tarpeisiin.

